জামায়াতে ইসলামীর আমির  মাওলানা মতিউর রহমান নিজামী, সেক্রেটারি জেনারেল আলী আহসান মুহাম্মদ মুজাহিদ, দুই সহকারী সেক্রেটারি জেনারেল মোহাম্মদ কামারুজ্জামান ও আব্দুল কাদের মোল্লাকে আন্তর্জাতিক অপরাধ ট্রাইব্যুনালে আনা হয়েছে। সকাল সাড়ে ১০ টায় বিচারপতি নিজামুল হক নাসিমের নেতৃত্বে তিন সদস্যের ট্রাইব্যুনাল এজলাসে আসন নেয়ার পর শুনানি শুরু হয়। সকাল ৯ টার দিকে নিজামীকে ঢাকা কেন্দ্রীয় কারাগার এবং আলী আহসান মোহাম্মাদ মুজাহিদকে নারায়ণগঞ্জ কারাগার থেকে হাজির করা হয়। সকাল ১০ টার দিকে ট্রাইব্যুনালে হাজির হন জামায়াতের আরও দুই শীর্ষ নেতা মো.  কামারুজ্জামান ও কাদের মোল্লা।      এর আগে গত ১ জুন ট্রাইব্যুনাল এ নেতার বিরুদ্ধে তদন্তে দীর্ঘসূত্রতায় উষ্মা প্রকাশ করে। আদালত ১২ জুলাইয়ের মধ্যে এ চারজনের বিরুদ্ধে তদন্ত সম্পন্ন করে প্রতিবেদন দাখিল করতে প্রসিকিউশনকে নির্দেশ দেন। একই সঙ্গে এ সময় পর্যন্ত ৪ নেতার আটকাদেশের মেয়াদ বাড়ায় আদালত। গতকাল সোমবার দেলোয়ার হোসেন সাইদীর বিরুদ্ধে মানবতাবিরোধী অপরাধের আনুষ্ঠানিক অভিযোগপত্র ট্রাইব্যুনালে জমা দেওয়া হয়।